PREDKLADACIA  SPRÁVA

Aktívna účasť Ozbrojených síl Slovenskej republiky (OS SR) v operáciách medzinárodného krízového manažmentu (MKM) patrí od vzniku samostatnej SR a jej ozbrojených síl medzi hlavné súčasti jej zahraničnej a bezpečnostnej politiky.

SR ako členský štát OSN, NATO, EÚ a ďalších medzinárodných organizácií zodpovedne a dôsledne plní záväzky, ktoré jej z členstva vyplývajú. Po vstupe do NATO a EÚ posilnila SR vojenské kapacity pre operácie pod vedením obidvoch organizácií a deklarovala príspevky pre ich sily rýchlej reakcie. Zároveň SR ako volený člen Bezpečnostnej rady OSN udržuje významný podiel príslušníkov OS SR pôsobiacich v operáciách MKM pod vedením OSN. Dôležitým príspevkom SR naďalej zostáva vysielanie príslušníkov OS SR do koaličných operácií ako demonštrácia vôle v rámci globálneho boja proti terorizmu po boku aliančných partnerov.  

Cieľom materiálu je podať informáciu o spôsobe napĺňania zámerov vlády SR v oblasti MKM, najdôležitejších udalostiach v operáciách v zahraničí, na ktorých participovali OS SR, hlavných problémoch a nedostatkoch v oblasti pôsobenia príslušníkov ozbrojených síl v operáciách MKM. Súčasťou materiálu je aj finančné zhodnotenie účasti SR v  operáciách MKM a náčrt hlavných úloh a zamerania pôsobenia  OS SR pre obdobie nasledujúcich dvoch rokov. 

Z hľadiska štruktúry pôsobenia SR v operáciách MKM bola pozornosť sústredená najmä na posilnenie účasti OS SR v operáciách MKM pod vedením NATO a EÚ. V súvislosti s celkovým znižovaním počtov v misii OSN na CYPRE bola v januári 2005 znížená účasť SR v tejto misii o 1/3. V decembri 2005  bola  Organizáciou Spojených  národov  ukončená misia  UNAMSIL v Sierra Leone po splnení stanovených úloh. V septembri SR uvoľnila ďalšie dve dôstojnícke miesta pre príslušníkov ozbrojených síl Chorvátskej republiky v misii UNFICYP, ktoré boli chorvátskou stranou naplnené v apríli 2006. OS SR vyslaním príslušníkov do výcvikovej misie v Iraku pod velením NATO (NTM-I), dokázali, že sú schopné pôsobiť v rôznych oblastiach MKM vrátane aktivít zameraných na stabilizáciu krajiny a boj proti terorizmu. 
            
	Predkladaný materiál bol spracovaný v súlade so záväzkami SR vyplývajúcimi z členstva v medzinárodných organizáciách, je v súlade so strategickými dokumentmi SR a zameraním zahraničnej politiky SR na nasledujúce roky.	

	Predkladaný materiál bol pripomienkovaný v rámci medzirezortného pripomienkového konania. Jednotlivé oslovené subjekty uplatnili k predmetnému návrhu pripomienky, ktoré boli v plnej miere zapracované. Materiál je na rokovanie vlády Slovenskej republiky predkladaný bez rozporov.

Predkladaný materiál nemá finančný, ekonomický,  environmentálny vplyv ani  vplyv na zamestnanosť a podnikateľské prostredie.